**Julio Petter Kopseng** (født 1977) er en norsk tidligere danser. Han er dømt til 21 års forvaring for å ha voldtatt 18 kvinner samt ett voldtektsforsøk og mishandling av sin tidligere samboer. Dommen var den strengeste straffen som noen gang er avsagt i en voldtektssak i Norge.

Liv og virke
------------

Kopseng er født den 10. juni 1977 i Colombia og ble adoptert til Norge som femåring i 1982. Han vokste opp på Grefsen i Oslo.

Som voksen har Kopseng livnært seg som danser, og han var et kjent ansikt i Oslos dansemiljø. Kopseng har blant annet opptrådt på barnekanalen NRK Super og i TV 2-konkurransen *Norske Talenter*. Han har også arbeidet som fotograf, stripper og flammesluker samt drevet med formidling av artistoppdrag på internett.

Voldtektsdommer
---------------

Den første anmeldelsen mot Kopseng for seksuell handling uten samtykke kom i juli 2001, da Kopseng var 24 år gammel. I årene som fulgte, kom det flere voldtektsanmeldelser mot ham; noen ofre oppgav hans egentlig navn til politiet, mens andre oppgav kunstnernavnene «Inferno» (som han brukte som stripper) og «Julio Gonzales» (som han brukte som flammesluker og fotograf). Politiet sporet imidlertid ikke disse navnene tilbake til Kopseng, og alle de seks første voldtektsanmeldelsene ble henlagt etter bevisets stilling.

25. april 2013 ble Kopseng i Oslo tingrett dømt for tre voldtekter som hadde funnet sted høsten 2008 og august 2009.:26
Kopseng ble dømt til fengsel i fire år, og to år av straffen var betinget.:3 Retten hadde den gang vurdert det til at det var liten gjentagelsesfare, og han gikk ennå fri under påvente av ankesaken. Sommeren 2013 kom det en ny voldtektsanmeldelse mot Kopseng, denne gangen fra en britisk kvinne som hadde overnattet hos ham gjennom couchsurfing-tjenesten. Den britiske kvinnens anmeldelse var et vendepunkt i etterforskningen, og etter dette ble Kopseng satt i varetekt. I ankesaken i lagmannsretten ble han dømt for to av voldtektene, men frikjent for den tredje.

Mens han sonet denne voldtektsdommen ble han på ny stilt for retten, anklaget for en lang rekke andre voldtekter i perioden 2001 til 2013. Etter at enkelte medier og nettsider hadde begynt å omtale Kopseng med navn og bilde og omtalt ham som en potensiell serievoldtektsmann, hadde flere og flere kvinner gått til politiet for å melde fra om voldtektsepisoder fra de siste ti årene, og det kom et ras av nye anmeldelser. Mange av disse voldtektene skjedde i forbindelse med jobben hans som formidler av artistoppdrag. Han lokket ofrene med dansejobber og åpninger for å opptre i filmer og musikkvideoer og dopet dem ned og voldtok dem under jobbintervjuene. Andre ofre for Kopsengs voldtekter omfattet en kvinnelig kollega og Kopsengs samboer. Kopseng ble dømt for disse forholdene i Oslo tingrett i februar 2015, men anket dommen. Ankesaken startet i januar 2016, og i Borgarting lagmannsrett ble han dømt til 21 års forvaring med en minstetid på ti år, noe som var lovens strengeste straff. I forbindelse med rettssaken omtalte politiet Kopseng som «Norges mest aktive voldtektsmann».

I 2017 ble han tiltalt for å ha voldtatt ytterligere to kvinner, og domfelt for dette i 2019, men det ble ikke utmålt straff fordi Kopseng allerede sonet lovens strengeste straff – 21 års forvaring med en minstetid på ti år.

Referanser
----------

1. ↑   Dagbladet, «Julio Kopseng tiltalt for å ha forsøkt å voldta henne på Rockefeller: - Jeg sa «jeg skriker, jeg skriker» og slo ham vekk», utgitt 29. oktober 2015, besøkt 24. juni 2021[Hentet fra Wikidata]
2. ↑  Marianne Rustad Carlsen, Ingunn Michelsen (16. september 2017). «Levde med serievoldtektsmannen». NRK. Besøkt 13. april 2018.
3. ↑  Victoria Wilden, Lotten Christiansen, Hanne Røn Arntsen, Edin Babic, Fouad Acharki (25. mai 2016). «Kopseng dømt til 21 års forvaring». NRK Østlandssendingen. Besøkt 13. april 2018. CS1-vedlikehold: Flere navn: forfatterliste (link)
4. ↑  Martin H. W. Zondag (28. september 2016). «Høyesteretts ankeutvalg enig i at Kopseng har psykopatiske trekk». NRK Østlandssendingen. Besøkt 13. april 2018.
5. ↑  Flatabø (2017), side 22
6. ↑  Flatabø (2017), side 59
7. ↑  Alexander Klanderud (19. november 2014). «Julio Kopseng (37) i retten: – Jeg er en rundbrenner». *TV 2*. Besøkt 13. april 2018.
8. ↑  Kjetil Mæland (16. oktober 2014). «TV-kjendis tiltalt for ni nye voldtekter». Nettavisen. Besøkt 19. april 2018.
9. ↑  Flatabø (2017), side 14
10. 1 2  Borgarting lagmannsretts dom av 25. mai 2016 (LB-2015-39183)
11. ↑  Borgarting lagmannsretts dom av 23. desember 2013 (LB-2013-87989)
12. ↑  Flatabø (2017), side 26
13. ↑  Kjetil Mæland (13. november 2014). «Kjæresten gjemte ham i skapet». Nettavisen. Besøkt 21. april 2018.
14. 1 2  Christina Quist og Synnøve Åsebø (25. mai 2016). «Kopseng dømt til lovens strengeste straff». VG. Besøkt 19. april 2018.
15. ↑  Oslo tingretts dom av 13. februar 2015 (14-069981MED-OTIR/03)
16. ↑  Flatabø (2017), side 18-19
17. ↑  «Ni nye voldtekter anmeldt da TV-danser ble navngitt». Nettavisen. 5. mai 2015. Besøkt 21. april 2018.
18. 1 2  Camilla Huuse, Tanja Wibe-Lund (13. februar 2015). «TV-danser voldtektsdømt: Slik lurte han kvinnene». *VG*. Besøkt 13. april 2018.
19. ↑  Cathrine Ekehaug og Eivind Lindkvist Johansen (21. november 2014). «Forlot rettssalen i tårer under TV-danserens forklaring». VG. Besøkt 19. april 2018.
20. ↑  Bjørnar Tommelstad (20. november 2014). «TV-danserens tidligere samboer vitner i retten: – For meg så er han et monster». VG. Besøkt 19. april 2018.
21. ↑  Ralf Lofstad (21. november 2017). «Julio Kopseng (40) tiltalt for å ha voldtatt ytterligere to kvinner». *Dagbladet*. Besøkt 13. april 2018.
22. ↑  «Julio Kopseng voldtektsdømt igjen: Kan ikke få mer straff». *VG.no*. 13. november 2019. Besøkt 13. november 2019.

Litteratur
----------

* Monica Flatabø (2017). *En sånn jente : en dokumentar om voldtekt*. Vigmostad Bjørke. ISBN 9788241915741.